                            EUROPOS
                            KOMISIJA

                                                   Briuselis, 2015 05 07
                                                   COM(2015) 209 final

                                                   Embargo vista

                                      Rekomendacija

                                TARYBOS SPRENDIMAS

     kuriuo Ispanijai skiriama bauda už klaidingą deficito duomenų pateikimą Valensijos
                                    autonominėje srityje

LT                                                                                LT
 ---pagebreak---                                  AIŠKINAMASIS MEMORANDUMAS

     1.      REKOMENDACIJOS APLINKYBĖS
     Pagal Sutarties dėl Europos Sąjungos veikimo (SESV) 126 straipsnio 1 dalį valstybės narės
     vengia perviršinio bendrojo šalies biudžeto deficito. Valdžios sektoriaus deficito ir skolos
     duomenys, susiję su SESV 121 ir 126 straipsnių arba su Sutarčių prieduose pateikto Protokolo
     dėl perviršinio deficito procedūros taikymu, labai svarbūs koordinuojant ekonominę politiką
     Sąjungoje.
     2011 m. lapkričio 16 d. Europos Parlamento ir Tarybos reglamentu (ES) Nr. 1173/2011 dėl
     veiksmingo biudžeto priežiūros vykdymo užtikrinimo euro zonoje1 nustatyta sankcijų sistema,
     kuria siekiama veiksmingesnio biudžeto priežiūros vykdymo užtikrinimo euro zonoje. Šiomis
     aplinkybėmis, siekiant atgrasyti, kad tyčia ar dėl didelio aplaidumo nebūtų klaidingai
     pateikiami valdžios sektoriaus deficito ir skolos duomenys, Reglamento 8 straipsnio 1 dalyje
     nustatyta, kad Taryba, imdamasi veiksmų pagal Komisijos rekomendaciją, gali nuspręsti skirti
     baudą atsakingai valstybei narei.
     Reglamento (ES) Nr. 1173/2011 8 straipsnio 3 dalimi Komisijai suteikiami įgaliojimai atlikti
     visus būtinus tyrimus, kai kyla rimtų įtarimų, kad faktai gali būti susiję su klaidingu duomenų
     apie valdžios sektoriaus deficitą ir skolą pateikimu. 2014 m. liepos 11 d. Komisija pradėjo
     tyrimą dėl manipuliavimo statistiniais duomenimis Ispanijoje, kaip numatyta Reglamente
     (ES) Nr. 1173/2011.
     Preliminarios tyrimo dėl manipuliavimo statistiniais duomenimis Ispanijoje išvados, kaip
     numatyta Reglamente (ES) Nr. 1173/2011, 2015 m. vasario 19 d. išsiųstos Ispanijai, kad ji
     pateiktų savo pastabas, kaip reikalaujama Komisijos deleguotojo sprendimo 2012/678 6
     straipsnyje. Komisija paragino Ispaniją iki 2015 m. kovo 19 d. pateikti rašytines pastabas dėl
     preliminarių išvadų. Ispanija rašytines pastabas pateikė 2015 m. kovo 24 d.
     2015 m. gegužės [xx] d. Komisija patvirtino tyrimo dėl manipuliavimo statistiniais
     duomenimis Ispanijoje ataskaitą, kaip numatyta Reglamente (ES) Nr. 1173/20112 (toliau –
     ataskaita), atsižvelgdama į Ispanijos pastabas.
     Ataskaitoje prieita prie išvados, kad Ispanijos Karalystės valdžios sektoriaus subjektas –
     Valensijos autonominės srities regioninė audito tarnyba (toliau – IGGV) – dėl didelio
     aplaidumo neįtraukė į apskaitą sveikatos priežiūros išlaidų ir nesilaikė kaupiamojo principo
     tvarkydamas nacionalines sąskaitas (1995 m. Europos sąskaitų sistema), dėl to 2012 m. kovo
     mėn. Ispanija Eurostatui pateikė neteisingus valdžios sektoriaus deficito duomenis. Be to,
     ataskaitoje daroma išvada, kad išlaidos į apskaitą nebuvo įtrauktos, neatsižvelgiant į
     regioninių audito rūmų ataskaitoje viešai pateiktą informaciją apie esamą problemą ir jos
     mastą.
     Įvykdytos Reglamento (ES) Nr. 1173/2011 8 straipsnio 1 dalyje išdėstytos sąlygos, kurioms
     esant Tarybai rekomenduojama skirti valstybei narei baudą už klaidingą deficito duomenų
     pateikimą; Ispanija neteisingus duomenis Eurostatui pateikė 2012 m. kovo mėn., t. y. po
     reglamento įsigaliojimo 2011 m. gruodžio 13 d. Pagal reglamento 8 straipsnio 2 dalį baudos
     suma negali viršyti 0,2 % paskutinių metų atitinkamos valstybės narės bendrojo vidaus
     produkto (BVP).

     1
            OL L 306, 2011 11 23, p. 1.
     2
            […].

LT                                                 2                                                   LT
 ---pagebreak---      2.       BAUDOS APSKAIČIAVIMAS
     Remiantis 2012 m. birželio 29 d. Komisijos deleguotojo sprendimo 2012/678/ES dėl tyrimų ir
     baudų, susijusių su manipuliavimu statistiniais duomenimis, kaip nurodyta Reglamente (ES)
     Nr. 1173/20113, 14 straipsniu Komisija turėtų užtikrinti, kad rekomenduojama bauda būtų
     veiksminga, proporcinga ir atgrasoma. Bauda nustatoma taikant dviejų etapų metodą. Pirma,
     Komisija nustato orientacinę sumą. Antra, atsižvelgdama į konkrečias atvejo aplinkybes, ji
     minėtą orientacinę sumą gali padidinti arba sumažinti.
     Pagal Komisijos deleguotojo sprendimo 2012/678/ES 14 straipsnio 2 dalį taikytina
     orientacinė baudos suma lygi 5 % klaidingo duomenų, susijusių su Ispanijos valdžios
     sektoriaus deficito arba skolos lygiu atitinkamais metais, dėl kurių teikiamas pranešimas pagal
     perviršinio deficito procedūrą (toliau – PDP), pateikimo poveikio (taikomas didesnysis dydis).
     Kaip 2012 m. balandžio mėn. pranešime pagal PDP nurodė Ispanijos Karalystė, peržiūrėjus
     išlaidas nustatyta, kad nesumokėtų (daugiausia) sveikatos priežiūros išlaidų suma siekė 1,893
     mlrd. EUR. Todėl nustatyta orientacinė suma yra 94,65 mln. EUR.
     Remiantis Komisijos deleguotojo sprendimo 2012/678/ES 14 straipsnio 3 dalies a punkte
     nustatytais kriterijais, ataskaitoje padaryta išvada, kad klaidingo duomenų pateikimo poveikis
     sustiprintam Sąjungos ekonominiam valdymui buvo nedidelis dėl bendrai mažo jo poveikio
     Ispanijos Karalystės deficitui. Be to, atsižvelgdama į tai, kad teisingi duomenys buvo pateikti
     netrukus po neteisingų Ispanijos deficito duomenų paskelbimo 2012 m. balandžio mėn. ir kad
     dėl to Ispanijos deficito duomenis buvo galima peržiūrėti dar 2012 m., Komisija mano, kad
     dėl šios priežasties ir šiomis konkrečiomis aplinkybėmis Ispanijos Karalystei skirta bauda
     galėtų būti sumažinta.
     Remiantis Komisijos deleguotojo sprendimo 2012/678/ES 14 straipsnio 3 dalies b punkte
     nustatytais kriterijais, ataskaitoje nurodyta, kad duomenys klaidingai pateikti dėl didelio
     aplaidumo. Ataskaitoje neprieita prie išvados, kad duomenys klaidingai pateikti tyčia; dėl šios
     priežasties ir šiomis konkrečiomis aplinkybėmis moduliacija netaikoma.
     Remiantis Komisijos deleguotojo sprendimo 2012/678/ES 14 straipsnio 3 dalies c punkte
     nustatytais kriterijais, ataskaitoje daroma išvada, kad klaidingas duomenų pateikimas buvo
     vieno, atskirai veikiančio Ispanijos Karalystės valdžios sektoriaus subjekto veiklos rezultatas
     (žr. pirmiausia ataskaitos 3 skirsnį). Komisijos nuomone, dėl šios priežasties ir šiomis
     konkrečiomis aplinkybėmis Ispanijos Karalystei skirta bauda galėtų būti sumažinta.
     Nors ataskaitoje taip pat daroma išvada, kad informacija apie problemą ir jos mastą daugelį
     metų buvo viešai skelbiama regioninių audito rūmų ataskaitose, į šią aplinkybę neatsižvelgta
     ir bauda nepadidinta, nes didžiąją tiriamojo laikotarpio dalį, t. y. iki Reglamento (ES)
     Nr. 1173/2011 įsigaliojimo 2011 m. gruodžio 13 d., nebuvo numatyta jokių sankcijų už
     klaidingą valstybių narių valdžios sektoriaus deficito ir skolos duomenų pateikimą.
     Remiantis Komisijos deleguotojo sprendimo 2012/678/ES 14 straipsnio 3 dalies d punkte
     nustatytais kriterijais, orientacinė suma yra didžiausia ir dauginama iš metų, kuriais klaidingai
     pateikti duomenys, skaičiaus per ketverius metus nuo paskutinio pranešimo. Atliekant tyrimą
     nustatyta, kad Ispanijos bendrojo šalies biudžeto deficito duomenys klaidingai teikti daugelį
     metų, t. y. nuo 1988 m. (žr. pirmiausia ataskaitos 2.3 ir 3 skirsnius). Vis dėlto, atsižvelgiant į
     tai, kad Reglamentas (ES) Nr. 1173/2011 įsigaliojo tik 2011 m. gruodžio 13 d. ir kad iki tos
     dienos nebuvo numatyta jokių sankcijų už klaidingą valdžios sektoriaus deficito ir skolos
     duomenų pateikimą, šiomis konkrečiomis aplinkybėmis ir dėl šios priežasties moduliacija
     netaikoma.

     3
            OL L 306, 2012 11 6, p. 21.

LT                                                   3                                                    LT
 ---pagebreak---      Remiantis Komisijos deleguotojo sprendimo 2012/678/ES 14 straipsnio 3 dalies e punkte
     nustatytais kriterijais, ataskaitoje daroma išvada, kad atliekant tyrimą Ispanijos statistikos
     institucijos ir visi susiję subjektai aktyviai bendradarbiavo ir teikė Komisijai prašomą, tyrimui
     būtiną informaciją (žr. pirmiausia ataskaitos 3 skirsnį). Komisijos nuomone, dėl šios
     priežasties ir šiomis konkrečiomis aplinkybėmis Ispanijos Karalystei skirta bauda galėtų būti
     sumažinta. Šiuo atveju Komisija iš dalies rėmėsi konkurencijos srityje taikoma praktika,
     pagal kurią baudos gali būti sumažintos iki 50 %, jeigu atliekant tyrimą bendradarbiaujama su
     Komisija.
     Apskritai, atsižvelgdama į tai, kad atliekant tyrimą Ispanijos Karalystė bendradarbiavo, taip
     pat į kitas pirmiau minėtas, šiuo konkrečiu atveju taikytinas lengvinančias aplinkybes,
     Komisija rekomenduoja Tarybai skirti Ispanijai 18,93 mln. EUR baudą, kuri lygi 20 %
     orientacinės sumos.
     Reglamento (ES) Nr. 1173/2011 8 straipsnio 2 dalyje nustatyta, kad bendra baudos suma
     neturėtų viršyti 0,2 % paskutinių metų Ispanijos Karalystės bendrojo vidaus produkto (BVP).
     Rekomenduojama bauda neviršija 0,2 % Ispanijos BVP 2014 m.

     3.       IŠVADA IR REKOMENDACIJA
     Apibendrinant, Komisijos ataskaitoje nustatyta, kad Ispanijos Karalystės valdžios sektoriaus
     subjektas (IGGV) dėl didelio aplaidumo neįtraukė į nacionalines sąskaitas (1995 m. Europos
     sąskaitų sistema) sveikatos priežiūros išlaidų (ir nesilaikė kaupiamojo principo), todėl
     2012 m., t. y. įsigaliojus Reglamentui (ES) Nr. 1173/2011, Eurostatui klaidingai pateikė
     deficito duomenis. Remdamasi nustatytais faktais Komisija rekomenduoja Tarybai skirti
     Ispanijos Karalystei 18,93 mln. EUR baudą.

LT                                                  4                                                    LT
 ---pagebreak---                                                Rekomendacija

                                           TARYBOS SPRENDIMAS

         kuriuo Ispanijai skiriama bauda už klaidingą deficito duomenų pateikimą Valensijos
                                        autonominėje srityje

     EUROPOS SĄJUNGOS TARYBA,
     atsižvelgdama į Sutartį dėl Europos Sąjungos veikimo,

     atsižvelgdama į 2011 m. lapkričio 16 d. Europos Parlamento ir Tarybos reglamentą (ES)
     Nr. 1173/2011 dėl veiksmingo biudžeto priežiūros vykdymo užtikrinimo euro zonoje4, ypač į
     jo 8 straipsnio 1 dalį,

     atsižvelgdama į 2012 m. birželio 29 d. Komisijos deleguotąjį sprendimą 2012/678/ES dėl
     tyrimų ir baudų, susijusių su manipuliavimu statistiniais duomenimis, kaip nurodyta Europos
     Parlamento ir Tarybos reglamente (ES) Nr. 1173/20115,

     atsižvelgdama į 2015 m. gegužės [xx] d. priimtą Komisijos tyrimo dėl manipuliavimo
     statistiniais duomenimis Ispanijoje ataskaitą, kaip numatyta Reglamente (ES) Nr. 1173/20116,

     atsižvelgdama į Komisijos rekomendaciją,
     kadangi:
     (1)     pagal Sutarties dėl Europos Sąjungos veikimo (SESV) 126 straipsnio 1 dalį valstybės
             narės turi vengti perviršinio valdžios sektoriaus deficito. Valdžios sektoriaus deficito ir
             skolos duomenys, susiję su SESV 121 ir 126 straipsnių arba su Sutarčių prieduose
             pateikto Protokolo dėl perviršinio deficito procedūros taikymu, labai svarbūs
             koordinuojant ekonominę politiką Sąjungoje;
     (2)     siekiant veiksmingesnio biudžeto priežiūros vykdymo užtikrinimo ir siekiant atgrasyti,
             kad tyčia ar dėl didelio aplaidumo nebūtų klaidingai pateikiami valdžios sektoriaus
             deficito ir skolos duomenys, Taryba, remdamasi Komisijos rekomendacija, gali
             nuspręsti skirti baudą atitinkamai valstybei narei;
     (3)     2014 m. liepos 11 d. Komisija pradėjo tyrimą dėl manipuliavimo statistiniais
             duomenimis Ispanijoje, kaip numatyta Reglamente (ES) Nr. 1173/2011. Preliminarios
             tyrimo išvados 2015 m. vasario 19 d. išsiųstos Ispanijai, kad ji pateiktų savo pastabas,
             kaip reikalaujama Komisijos deleguotajame sprendime 2012/678. Ispanija rašytines
             pastabas dėl preliminarių išvadų pateikė 2015 m. kovo 24 d.;
     (4)     atsižvelgusi į Ispanijos pateiktas pastabas, 2015 m. gegužės [xx] d. Komisija patvirtino
             tyrimo dėl manipuliavimo statistiniais duomenimis Ispanijoje ataskaitą, kaip numatyta
             Reglamente (ES) Nr. 1173/2011;
     (5)     ataskaitoje Komisija daro išvadą, kad Ispanijos Karalystės valdžios sektoriaus
             subjektas – Valensijos autonominės srities regioninė audito tarnyba – dėl didelio

     4
             OL L 306, 2011 11 23, p. 1.
     5
             OL L 306, 2012 11 6, p. 21.
     6
             […]

LT                                                   5                                                     LT
 ---pagebreak---             aplaidumo neįtraukė į apskaitą sveikatos priežiūros išlaidų ir nesilaikė kaupiamojo
            principo tvarkydamas nacionalines sąskaitas, dėl to 2012 m. kovo mėn. Ispanija
            Komisijai (Eurostatui) pateikė neteisingus valdžios sektoriaus deficito duomenis.
            Remiantis Komisijos nustatytais faktais, galima pagrįstai daryti išvadą, kad klaidingas
            duomenų pateikimas dėl didelio aplaidumo įvykdytas 2012 m., kai Ispanija Eurostatui
            pateikė neteisingus duomenis. Dėl šių aplinkybių bauda skiriama pagrįstai;
     (6)    baudos suma neviršija 0,2 % Ispanijos bendrojo vidaus produkto 2014 m.;
     (7)    orientacinė baudos suma turėtų būti lygi 5 % klaidingo duomenų, susijusių su
            Ispanijos valdžios sektoriaus deficito arba skolos lygiu atitinkamais metais, dėl kurių
            teikiamas pranešimas pagal perviršinio deficito procedūrą (toliau – PDP), pateikimo
            poveikio (taikomas didesnysis dydis). Kaip 2012 m. balandžio mėn. pranešime pagal
            PDP nurodė Ispanijos Karalystė, peržiūrėjus išlaidas nustatyta, kad išlaidų suma siekė
            1,893 mlrd. EUR. Todėl turėtų būti nustatyta 94,65 mln. EUR orientacinė suma;
     (8)    remiantis Komisijos deleguotojo sprendimo 2012/678/ES 14 straipsnio 3 dalies a
            punkte nustatytais kriterijais, Komisijos ataskaitoje padaryta išvada, kad klaidingo
            duomenų pateikimo poveikis sustiprintam Sąjungos ekonominiam valdymui buvo
            nedidelis dėl bendrai mažo jo poveikio Ispanijos Karalystės deficitui. Be to,
            ataskaitoje pateikta išvada, kad teisingi duomenys buvo pateikti netrukus po to, kai
            2012 m. buvo paskelbti neteisingi Ispanijos deficito duomenys, todėl Ispanijos deficito
            duomenis buvo galima ištaisyti dar 2012 m. Dėl šių aplinkybių bauda sumažinta
            pagrįstai;
     (9)    remiantis Komisijos deleguotojo sprendimo 2012/678/ES 14 straipsnio 3 dalies b
            punkte nustatytais kriterijais, Komisijos ataskaitoje daroma išvada, kad duomenys
            klaidingai pateikti dėl didelio aplaidumo. Šiuo atžvilgiu baudos sumai moduliacija
            neturėtų būti taikoma;
     (10)   remiantis Komisijos deleguotojo sprendimo 2012/678/ES 14 straipsnio 3 dalies c
            punkte nustatytais kriterijais, Komisijos ataskaitoje daroma išvada, kad klaidingas
            duomenų pateikimas buvo vieno, atskirai veikiančio Ispanijos Karalystės valdžios
            sektoriaus subjekto veiklos rezultatas. Dėl šių aplinkybių bauda sumažinta pagrįstai;
     (11)   remiantis Komisijos deleguotojo sprendimo 2012/678/ES 14 straipsnio 3 dalies d
            punkte nustatytais kriterijais, Komisijos ataskaitoje daroma išvada, kad atitinkami
            valstybės narės veiksmai, dėl kurių gali būti skirta bauda, yra veiksmai, vykdyti
            laikotarpiu nuo 2011 m. gruodžio 13 d., kai įsigaliojo Reglamentas (ES)
            Nr. 1173/2011, iki tyrimo pradžios. Ataskaitoje taip pat padaryta išvada, kad
            klaidingai pateikti deficito duomenys buvo ištaisyti 2012 m. spalio mėn. gavus
            pranešimą pagal PDP. Dėl klaidingo duomenų teikimo trukmės baudos sumai
            moduliacija neturėtų būti taikoma;
     (12)   remiantis Komisijos deleguotojo sprendimo 2012/678/ES 14 straipsnio 3 dalies e
            punkte nustatytais kriterijais, Komisijos ataskaitoje daroma išvada, kad atliekant
            tyrimą Ispanijos statistikos institucijos ir visi susiję subjektai aktyviai bendradarbiavo.
            Dėl šių aplinkybių bauda sumažinta pagrįstai;
     (13)   atsižvelgiant į šias aplinkybes, Ispanijai skirtina baudos suma turėtų būti 18,93 mln.
            EUR,

LT                                                  6                                                     LT
 ---pagebreak---      PRIĖMĖ ŠĮ SPRENDIMĄ:

                                               1 straipsnis
     Ispanijai, dėl didelio aplaidumo klaidingai teikusiai valdžios sektoriaus deficito duomenis,
     skirta 18,93 mln. EUR bauda, kaip nustatyta Europos Komisijos tyrimo dėl manipuliavimo
     statistiniais duomenimis Ispanijoje ataskaitoje, kaip numatyta Reglamente (ES)
     Nr. 1173/2011.

                                               2 straipsnis
     Šis sprendimas skirtas Ispanijos Karalystei.

     Priimta Briuselyje

                                                    Tarybos vardu
                                                    Pirmininkas

LT                                                    7                                             LT


               EUROPOS KOMISIJA
            Briuselis, 2015 09 14
            COM(2015) 430 final
            2015/0193(NLE)
            Pasiūlymas
            TARYBOS SPRENDIMAS
            dėl Europos Sąjungos ir Palau Respublikos susitarimo dėl bevizio režimo trumpalaikio buvimo atveju sudarymo

               AIŠKINAMASIS MEMORANDUMAS

               1.PASIŪLYMO APLINKYBĖS

               Tarybos reglamente (EB) Nr. 539/2001
                  1
                pateikti trečiųjų šalių, kurių piliečiai, kirsdami valstybių narių išorės sienas, privalo turėti vizą, ir trečiųjų šalių, kurių piliečiams toks reikalavimas netaikomas, sąrašai. Reglamentą (EB) Nr. 539/2001 taiko visos valstybės narės, išskyrus Airiją ir Jungtinę Karalystę.

               Europos Parlamento ir Tarybos reglamentu (ES) Nr. 509/2014
                  2
                iš dalies pakeitus Reglamentą (EB) Nr. 539/2001 į II priedo sąrašą, kuriame nurodomos trečiosios šalys, kurių piliečiams netaikomas reikalavimas turėti vizą, įtraukta 19 šalių. Tos 19 šalių yra Dominika, Grenada, Jungtiniai Arabų Emyratai, Kiribatis, Kolumbija, Maršalo Salos, Mikronezija, Nauru, Palau, Peru, Rytų Timoras, Saliamono Salos, Samoa, Sent Lusija, Sent Vinsentas ir Grenadinai, Tonga, Trinidadas ir Tobagas, Tuvalu ir Vanuatu. Šalia kiekvienos iš tų II priede nurodytų šalių pavadinimų pateikiama nuoroda į išnašą, kurioje nustatyta, kad „vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo“.

               Reglamentas (ES) Nr. 509/2014 buvo priimtas 2014 m. gegužės 20 d. ir įsigaliojo 2014 m. birželio 9 d. 2014 m. liepos mėn. Komisija Tarybai pateikė rekomendaciją suteikti jai įgaliojimus pradėti derybas dėl bevizio režimo susitarimų su kiekviena iš toliau nurodytų 17 šalių: Dominika, Grenada, Jungtiniais Arabų Emyratais, Kiribačiu, Maršalo Salomis, Mikronezija, Nauru, Palau, Rytų Timoru, Saliamono Salomis, Samoa, Sent Lusija, Sent Vinsentu ir Grenadinais, Tonga, Trinidadu ir Tobagu, Tuvalu ir Vanuatu
                  3
               . 2014 m. spalio 9 d. Taryba pateikė Komisijai derybinius nurodymus.

               Pirmoji bevizio režimo susitarimų dalis pasirašyta 2015 m. gegužės 6 d. (su Jungtiniais Arabų Emyratais), 2015 m. gegužės 26 d. (su Rytų Timoru) ir 2015 m. gegužės 28 d. (su Dominika, Grenada, Samoa, Sent Lusija, Sent Vinsentu ir Grenadinais, Trinidadu ir Tobagu ir Vanuatu).

               Derybos su Palau pradėtos 2014 m. gruodžio 17 d. ir vyko keičiantis laiškais. Keičiantis laiškais susitarta dėl visų aspektų. Vyriausieji derybininkai susitarimą parafavo apsikeisdami 2015 m. gegužės 27 d. Palau ir 2015 m. birželio 10 d. Sąjungos laiškais. Valstybėms narėms apie tai pranešta Tarybos Vizų darbo grupės posėdyje 2015 m. birželio 15 d.

               2.TEISINIS PAGRINDAS

               Sąjungos teisinis šio susitarimo pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Pridedamas pasiūlymas yra susitarimo sudarymo teisinė priemonė. Taryba sprendimą priims kvalifikuota balsų dauguma po to, kai susitarimą Sąjungos vardu pasirašys Tarybai pirmininkaujančios valstybės narės paskirtas asmuo, ir gavusi Europos Parlamento pritarimą pagal SESV 218 straipsnio 6 dalies antros pastraipos a punktą.

               3.DERYBŲ REZULTATAI

               Komisijos nuomone, Tarybos derybiniuose nurodymuose nustatyti tikslai pasiekti ir bevizio režimo susitarimo projektas Sąjungai yra priimtinas.

               Jo galutinis turinys gali būti apibendrintas taip, kaip išdėstyta toliau.

               Tikslas

               Susitarimu nustatomas bevizis režimas Europos Sąjungos ir Palau piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               Siekiant užtikrinti vienodas sąlygas visiems ES piliečiams, į susitarimą įtraukta nuostata, pagal kurią Palau gali sustabdyti susitarimo galiojimą arba jį nutraukti tik visų Europos Sąjungos valstybių narių atžvilgiu, o Sąjunga gali sustabdyti susitarimo galiojimą arba jį nutraukti tik visų savo valstybių narių atžvilgiu.

               Apie ypatingą Jungtinės Karalystės ir Airijos padėtį kalbama preambulėje.

               Taikymo sritis

               Bevizis režimas taikomas visų kategorijų asmenims (paprastų, diplomatinių, tarnybinių ir (arba) pareiginių ir specialiųjų pasų turėtojams), keliaujantiems bet kokiais tikslais, išskyrus asmenis, vykstančius dirbti mokamo darbo. Pastarosios kategorijos asmenims, kurie yra kitos Susitariančiosios Šalies piliečiai, visos valstybės narės ir Palau gali toliau taikyti reikalavimą turėti vizą pagal galiojančią Sąjungos arba nacionalinę teisę. Siekiant užtikrinti darnų įgyvendinimą, prie susitarimo pridedama bendra deklaracija dėl asmenų, kurie vyksta dirbti mokamo darbo, kategorijos aiškinimo.

               Buvimo trukmė

               Susitarimu nustatomas bevizis režimas Europos Sąjungos ir Palau piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį. Bendra deklaracija dėl 90 dienų laikotarpio per bet kurį 180 dienų laikotarpį aiškinimo pridedama prie susitarimo.

               Susitarime atsižvelgiama į valstybių narių, kurios dar netaiko viso Šengeno acquis, padėtį. Šengeno erdvei be vidaus sienų nepriklausančių valstybių narių (Bulgarijos, Kipro, Kroatijos ir Rumunijos) atveju beviziu režimu Palau piliečiams suteikiama teisė būti jų teritorijoje 90 dienų per bet kurį 180 dienų laikotarpį, neskaičiuojant buvimo visoje Šengeno erdvėje trukmės.

               Teritorinis taikymas

               Susitarime yra nuostatų dėl jo teritorinio taikymo: Prancūzijos ir Nyderlandų atveju bevizis režimas Palau piliečiams taikomas tik šių valstybių narių europinėje teritorijoje.

               Deklaracijos

               Be minėtų bendrų deklaracijų, prie susitarimo pridedamos dvi kitos bendros deklaracijos:

               –dėl Norvegijos, Islandijos, Šveicarijos ir Lichtenšteino asociacijos įgyvendinant, taikant ir plėtojant Šengeno acquis;

               –dėl informacijos apie bevizio režimo susitarimo turinį ir padarinius, taip pat apie kitus susijusius klausimus, kaip antai apie atvykimo sąlygas, visapusiškos sklaidos.

               4.IŠVADA

               Atsižvelgdama į minėtus rezultatus, Komisija siūlo Tarybai gavus Europos Parlamento pritarimą patvirtinti Europos Sąjungos ir Palau susitarimą dėl bevizio režimo trumpalaikio buvimo atveju.

               2015/0193 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Palau Respublikos susitarimo dėl bevizio režimo trumpalaikio buvimo atveju sudarymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punktu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)Komisija Europos Sąjungos vardu derėjosi su Palau Respublika (toliau – Palau) dėl susitarimo dėl bevizio režimo trumpalaikio buvimo atveju (toliau – Susitarimas);

               (2)Susitarimas Europos Sąjungos vardu pasirašytas 2015 m. … ir nuo kitos dienos po jo pasirašymo laikinai taikomas, atsižvelgiant į tai, kad gali būti sudarytas vėliau pagal [data] Tarybos sprendimą …../…/ES;

               (3)Susitarimas turėtų būti patvirtintas;

               (4)Susitarimu įsteigiamas Jungtinis Susitarimo valdymo komitetas, kuris priima savo darbo tvarkos taisykles. Tikslinga numatyti supaprastintą Sąjungos pozicijos nustatymo tokiu atveju tvarką;

               (5)pagal Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, pridėtus prie Europos Sąjungos sutarties ir Sutarties dėl Europos Sąjungos veikimo, ir patvirtindama, kad Susitarimo nuostatos netaikomos Jungtinei Karalystei ir Airijai,

               PRIĖMĖ ŠĮ SPRENDIMĄ:

               1 straipsnis

               Europos Sąjungos ir Palau susitarimas dėl bevizio režimo trumpalaikio buvimo atveju patvirtinamas Sąjungos vardu.

               2 straipsnis

               Tarybos pirmininkas pateikia Susitarimo
                  4
                8 straipsnio 1 dalyje numatytą pranešimą.

               3 straipsnis

               Komisija, padedama valstybių narių ekspertų, atstovauja Sąjungai Susitarimo 6 straipsniu įsteigtame Jungtiniame ekspertų komitete.

               4 straipsnis

               Komisija, pasikonsultavusi su specialiu Tarybos paskirtu komitetu, Jungtiniame ekspertų komitete priima Sąjungos poziciją dėl pastarojo komiteto darbo tvarkos taisyklių priėmimo, kaip reikalaujama pagal Susitarimo 6 straipsnio 4 dalį.

               5 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

                     (2)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (3)
                  COM(2014) 467, 2014 7 17.

                     (4)
                  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.

    ---documentbreak---

               EUROPOS KOMISIJA
            Briuselis, 2015 09 14
            COM(2015) 430 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Palau Respublikos susitarimo dėl bevizio režimo trumpalaikio buvimo atveju sudarymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Palau Respublikos susitarimo dėl bevizio režimo trumpalaikio buvimo atveju sudarymo

               SUSITARIMAS

               Europos Sąjungos ir Palau Respublikos susitarimas dėl bevizio režimo trumpalaikio buvimo atveju

               EUROPOS SĄJUNGA (toliau – Sąjunga arba ES) ir

               PALAU RESPUBLIKA, toliau – Palau,

               toliau kartu – Susitariančiosios Šalys,

               SIEKDAMOS toliau plėtoti draugiškus tarpusavio santykius ir sudaryti savo piliečiams palankesnes sąlygas keliauti užtikrinant bevizį atvykimą ir trumpalaikį buvimą,

               ATSIŽVELGDAMOS į 2014 m. gegužės 15 d. Europos Parlamento ir Tarybos reglamentą (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus
                  1
               , ir kuriuo, inter alia, į sąrašą, kuriame nurodomos trečiosios šalys, kurių piliečiams trumpalaikio buvimo valstybėse narėse atveju netaikomas reikalavimas turėti vizą, įtraukta 19 trečiųjų šalių, įskaitant Palau,

               ATSIŽVELGDAMOS į tai, kad Reglamento (ES) Nr. 509/2014 1 straipsnyje nurodoma, kad toms 19 šalių vizų reikalavimas netaikomas nuo tos dienos, kai įsigalioja su Sąjunga sudarytinas susitarimas dėl bevizio režimo,

               TROKŠDAMOS užtikrinti, kad būtų laikomasi vienodo požiūrio į visus ES piliečius principo,

               ATSIŽVELGDAMOS į tai, kad asmenims, vykstantiems dirbti mokamo darbo trumpalaikio buvimo metu, šis susitarimas netaikomas, todėl tos kategorijos asmenims toliau taikomos atitinkamos Sąjungos teisės bei valstybių narių nacionalinės teisės ir Palau nacionalinės teisės nuostatos, susijusios su reikalavimo turėti vizą taikymu ar netaikymu bei galimybe įsidarbinti,

               ATSIŽVELGDAMOS į prie Europos Sąjungos sutarties ir Sutarties dėl Europos Sąjungos veikimo pridėtus Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, ir patvirtindamos, kad šio susitarimo nuostatos Jungtinei Karalystei ir Airijai netaikomos,

               SUSITARĖ:

               1 STRAIPSNIS

               Tikslas

               Šiuo susitarimu nustatomas bevizis režimas Sąjungos ir Palau piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               2 STRAIPSNIS

               Sąvokų apibrėžtys

               Šiame susitarime:

               a)
                     valstybė narė – bet kuri Sąjungos valstybė narė, išskyrus Jungtinę Karalystę ir Airiją;

               b)
                     Sąjungos pilietis – a punkte apibrėžtos valstybės narės pilietis;

               c)
                     Palau pilietis – bet kuris Palau pilietybę turintis asmuo;

               d)
                     Šengeno erdvė – erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos.

               3 STRAIPSNIS

               Taikymo sritis

               1.
                     Sąjungos piliečiai, turintys valstybės narės išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į Palau teritoriją ir joje būti 4 straipsnio 1 dalyje apibrėžtą laikotarpį.

               Palau piliečiai, turintys Palau išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į valstybių narių teritoriją ir joje būti 4 straipsnio 2 dalyje apibrėžtą laikotarpį.

               2.
                     Šio straipsnio 1 dalis netaikoma asmenims, vykstantiems dirbti mokamo darbo.

               Šios kategorijos asmenims, kurie yra Palau piliečiai, kiekviena valstybė narė gali pati nuspręsti taikyti reikalavimą turėti vizą arba jo netaikyti pagal Tarybos reglamento (EB) Nr. 539/2001
                  2
                4 straipsnio 3 dalį.

               Šios kategorijos asmenims – atskirai kiekvienos valstybės narės piliečiams – Palau gali nuspręsti taikyti reikalavimą turėti vizą arba bevizį režimą pagal savo nacionalinę teisę.

               3.
                     Šiuo susitarimu nustatytas bevizis režimas taikomas nedarant poveikio Susitariančiųjų Šalių teisės aktams, susijusiems su atvykimo ir trumpalaikio buvimo sąlygomis. Jeigu nesilaikoma vienos ar kelių iš šių sąlygų, valstybės narės ir Palau pasilieka teisę neleisti asmeniui atvykti į savo teritoriją ir trumpai joje būti.

               4.
                     Bevizis režimas taikomas nepriklausomai nuo to, kokia transporto priemone kertamos Susitariančiųjų Šalių sienos.

               5.
                     Šiuo susitarimu nereglamentuojami klausimai sprendžiami vadovaujantis Sąjungos teise, valstybių narių nacionaline teise ir Palau nacionaline teise.

               4 STRAIPSNIS

               Buvimo trukmė

               1.
                     Sąjungos piliečiai gali būti Palau teritorijoje ne ilgiau kaip 90 dienų per bet kurį 180 dienų laikotarpį.

               2.
                     Palau piliečiai gali būti valstybių narių, taikančių visą Šengeno acquis, teritorijoje ne ilgiau kaip 90 dienų per bet kurį 180 dienų laikotarpį. Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Palau piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.

               3.
                     Šis susitarimas nedaro poveikio Palau ir valstybių narių galimybei praėjus 90 dienų pratęsti buvimo laikotarpį pagal savo atitinkamus nacionalinės teisės aktus ir Sąjungos teisę.

               5 STRAIPSNIS

               Teritorinis taikymas

               1.
                     Prancūzijos Respublikos atveju šis susitarimas taikomas tik europinėje Prancūzijos Respublikos teritorijoje.

               2.
                     Nyderlandų Karalystės atveju šis susitarimas taikomas tik europinėje Nyderlandų Karalystės teritorijoje.

               6 STRAIPSNIS

               Jungtinis Susitarimo valdymo komitetas

               1.
                     Susitariančiosios Šalys įsteigia Jungtinį ekspertų komitetą (toliau – Komitetas), sudarytą iš Sąjungos ir Palau atstovų. Sąjungai atstovauja Europos Komisija.

               2.
                     Komiteto uždaviniai:

               a)
                     stebėti, kaip įgyvendinamas šis susitarimas;

               b)
                     siūlyti šio susitarimo pakeitimus arba papildymus;

               c)
                     spręsti ginčus dėl šio susitarimo aiškinimo ar taikymo.

               3.
                     Prireikus Komiteto posėdis sušaukiamas vienos iš Susitariančiųjų Šalių prašymu.

               4.
                     Komitetas nustato savo darbo tvarkos taisykles.

               7 STRAIPSNIS

               Šio susitarimo ryšys su esamais dvišaliais valstybių narių ir Palau bevizio režimo susitarimais

               Šis susitarimas yra viršesnis už atskirus valstybių narių ir Palau sudarytus bet kokius dvišalius susitarimus ar sutartis, jeigu jie apima šio susitarimo taikymo sričiai priklausančius klausimus.

               8 STRAIPSNIS

               Baigiamosios nuostatos

               1.
                     Šį susitarimą Susitariančiosios Šalys ratifikuoja arba tvirtina pagal atitinkamas savo vidaus procedūras ir jis įsigalioja pirmą kito mėnesio dieną praėjus vienam mėnesiui po to, kai išsiunčiamas vėlesnis iš dviejų pranešimų, kuriais Susitariančiosios Šalys praneša viena kitai, kad pirmiau nurodytos vidaus procedūros yra baigtos.

               Šis susitarimas laikinai taikomas nuo kitos dienos po jo pasirašymo.

               2.
                     Šis susitarimas yra neterminuotas, nebent būtų nutrauktas pagal 5 dalį.

               3.
                     Šis susitarimas gali būti iš dalies keičiamas raštišku Susitariančiųjų Šalių susitarimu. Pakeitimai įsigalioja po to, kai Susitariančiosios Šalys praneša viena kitai apie šiam tikslui būtinų jų vidaus procedūrų užbaigimą.

               4.
                     Bet kuri Susitariančioji Šalis visų pirma viešosios tvarkos, nacionalinio saugumo užtikrinimo arba visuomenės sveikatos apsaugos sumetimais, taip pat dėl neteisėtos imigracijos ar dėl kurios nors Susitariančiosios Šalies pakartotinai nustatyto reikalavimo turėti vizą gali visiškai arba iš dalies sustabdyti šio susitarimo galiojimą. Apie sprendimą sustabdyti šio susitarimo galiojimą kitai Susitariančiajai Šaliai pranešama iki jo planuojamo įsigaliojimo likus ne mažiau kaip dviem mėnesiams. Jei priežasčių, dėl kurių sustabdytas šio susitarimo galiojimas, nebelieka, galiojimą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.

               5.
                     Bet kuri Susitariančioji Šalis gali nutraukti šį susitarimą raštu pranešdama apie tai kitai Susitariančiajai Šaliai. Šis susitarimas netenka galios po 90 dienų nuo tokio pranešimo dienos.

               6.
                     Palau gali sustabdyti šio susitarimo galiojimą arba jį nutraukti tik visų valstybių narių atžvilgiu.

               7.
                     Sąjunga gali sustabdyti šio susitarimo galiojimą arba jį nutraukti tik visų savo valstybių narių atžvilgiu.

               Priimta dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai autentiški.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir Palau valdžios institucijos nedelsdamos sudarytų dvišalius susitarimus dėl bevizio režimo trumpalaikio buvimo atveju, kurių sąlygos būtų panašios į nustatytąsias šiame susitarime.

               BENDRA DEKLARACIJA DĖL ŠIO SUSITARIMO 3 STRAIPSNIO 2 DALYJE NURODYTOS ASMENŲ, KURIE VYKSTA DIRBTI MOKAMO DARBO, KATEGORIJOS AIŠKINIMO

               Siekdamos užtikrinti vienodą aiškinimą, Susitariančiosios Šalys sutaria, kad šiame susitarime mokamą darbą dirbančių asmenų kategorijai priklauso asmenys, kurie kaip darbuotojai ar paslaugų teikėjai atvyksta į kitos Susitariančiosios Šalies teritoriją vykdyti mokamos arba atlyginamos veiklos.

               Šiai kategorijai neturėtų priklausyti:

               –
                     verslininkai, t. y. verslo reikalais atvykstantys asmenys (neįdarbinti kitoje Susitariančiojoje Šalyje),

               –
                     sportininkai arba menininkai, atliekantys ad hoc veiklą,

               –
                     žurnalistai, kuriuos siunčia jų gyvenamosios šalies žiniasklaidos organizacijos, ir

               –
                     bendrovių stažuotojai.

               Jungtinis komitetas, vykdydamas šio susitarimo 6 straipsniu jam suteiktas pareigas, stebi, kaip įgyvendinama ši deklaracija, ir, atsižvelgdamas į Susitariančiųjų Šalių patirtį, prireikus gali pasiūlyti ją iš dalies pakeisti.

               BENDRA DEKLARACIJA DĖL ŠIO SUSITARIMO 4 STRAIPSNYJE NUSTATYTO 90 DIENŲ LAIKOTARPIO PER BET KURĮ 180 DIENŲ LAIKOTARPĮ AIŠKINIMO

               Susitariančiosios Šalys sutaria, kad ne ilgesnis kaip 90 dienų laikotarpis per bet kurį 180 dienų laikotarpį, kaip nustatyta šio susitarimo 4 straipsnyje, reiškia nepertraukiamą buvimo laikotarpį arba kelis buvimo laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas „slenkantis“ 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               BENDRA DEKLARACIJA DĖL PILIEČIŲ INFORMAVIMO APIE BEVIZIO REŽIMO SUSITARIMĄ

               Pripažindamos skaidrumo svarbą Europos Sąjungos ir Palau piliečiams, Susitariančiosios Šalys sutaria užtikrinti visapusišką informacijos apie bevizio režimo susitarimo turinį ir padarinius bei susijusius klausimus, kaip antai apie atvykimo sąlygas, sklaidą.

               _________________

                     (1)
                  OL L 149, 2014 5 20, p. 67.

                     (2)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 81, 2001 3 21, p. 1).


|

52010PC0154

Pasiūlymas Tarybos sprendimas [data] dėl Europos Sąjungos ir Čilės Respublikos susitarimo pasikeičiant laiškais sudaryti Supratimo susitarimą dėl durklažuvių išteklių išsaugojimo Ramiojo vandenyno pietrytinėje dalyje sudarymo  /* KOM/2010/0154 galutinis - NLE 2010/0084 */

	[pic] | EUROPOS KOMISIJA |Briuselis, 2010.4.19KOM(2010)154 galutinis2010/0084 (NLE)PasiūlymasTARYBOS SPRENDIMAS[data]dėl Europos Sąjungos ir Čilės Respublikos susitarimo pasikeičiant laiškais sudaryti Supratimo susitarimą dėl durklažuvių išteklių išsaugojimo Ramiojo vandenyno pietrytinėje dalyje sudarymoAIŠKINAMASIS MEMORANDUMASReaguodama į Ispanijos nacionalinės giliavandenes žuvis ūdomis žvejojančių laivų savininkų asociacijos (ANAPA) pateiktą skundą Europos Komisija inicijavo tyrimą pagal Tarybos reglamentą (EB) Nr. 3286/94 (Prekybos kliūčių reglamentas) (1998 m. liepos 10 d. pranešimas apie inicijavimą). 1999 m. kovo 23 d. Europos Komisija paskelbė savo tyrimo ataskaitą, kurioje nurodė, kad Čilės draudimas į savo uostus įplaukti laivams, žvejojantiems durklažuves Ramiojo vandenyno pietrytinėje dalyje, nedera su 1994 m. Bendro muitų tarifų ir prekybos susitarimo (GATT) V straipsniu.Po to, kai buvo priimtas 2000 m. balandžio 5 d. Komisijos sprendimas 2000/296/EB dėl Čilės draudimo savo uostuose iškrauti Bendrijos laivų sužvejotas durklažuves, ginčui su Čile nagrinėti Europos Komisija inicijavo PPO ginčų sprendimo procedūrą.Reaguodama į šią PPO bylą Čilė pareiškė norą, kad tam tikri klausimai būtų teikiami privalomą sprendimą priimančiai ginčų sprendimo įstaigai pagal Jungtinių Tautų jūrų teisės konvenciją. 2000 m. gruodžio 19 d. Čilė ir Bendrija pateikė ginčą dėl durklažuvių išteklių Ramiojo vandenyno pietrytinėje dalyje išsaugojimo ir tausaus naudojimo Tarptautinio jūrų teisės tribunolo specialiajai kolegijai.2001 m. sausio 25 d. Europos Komisija ir Čilė pasiekė laikiną sutarimą, kuriuo abi šalys sutarė dėl laikino PPO ir Tarptautinio jūrų teisės tribunolo procedūrų sustabdymo.2008 m. balandžio mėn. Taryba priėmė sprendimą, kuriuo įgaliojo Komisiją Europos bendrijos vardu vesti derybas su Čile, siekiant priimti galutinį sprendimą dėl naujos žuvininkystės srities bendradarbiavimo struktūros.2008 m. spalio 30 d. Komisija pateikė derybininkų pasiekto Supratimo susitarimo dėl durklažuvių išteklių išsaugojimo Ramiojo vandenyno pietrytinėje dalyje tekstą Tarybos Vidaus ir išorės žvejybos politikos darbo grupei. Naujuoju Supratimo susitarimu su valstybių narių vėliavomis plaukiojantiems ir Ramiojo vandenyno pietrytinės dalies vandenyse veiklą vykdantiems žvejybos laivams bus užtikrinta galimybė paskirtuosiuose Čilės uostuose atlikti žuvų perkrovimo ir iškrovimo operacijas ir vykdyti logistinę veiklą. Naujuoju Supratimo susitarimu neginčijamos nei jau veikiančių regioninių žuvininkystės valdymo organizacijų (Amerikos tropinių tunų komisija, ATTK, angl. IATTC ), nei tų, kurios šiuo metu dar tik steigiamos (Regioninė žvejybos pietų Ramiajame vandenyne valdymo organizacija, RŽPRVVO, angl. SPRFMO ), nustatytos kompetencijos sritys.2009 m. gruodžio 3 d. Komisija Tarybos Vidaus ir išorės žvejybos politikos darbo grupei pristatė 2009 m. spalio 5–6 d. Niujorke vykusių dvišalių techninių diskusijų su Čile rezultatus. Abi šalys parafavo Supratimo susitarimo Techninį priedą, kuriame išsamiai apibūdinta tvarka, privaloma į paskirtuosius Čilės uostus pageidaujantiems įplaukti durklažuves žvejojantiems ES laivams. Ši tvarka dera su Maisto ir žemės ūkio organizacijos (MŽŪO, angl. FAO ) nustatytomis uosto valstybių priemonėmis.Šiuo metu abi šalys jau yra bendrai nutraukę Tarptautinio jūrų teisės tribunolo bylą. 2009 m. gruodžio 16 d. Tarptautinio jūrų teisės tribunolo specialioji kolegija užregistravo bylos nutraukimą pagal bendrą Čilės ir ES prašymą.Šiuo metu rengiamasi bendrai nutraukti ir PPO bylą (WT/DS/193. Priemonės, turinčios įtakos durklažuvių tranzitui ir importui). Tačiau pagal Prekybos kliūčių reglamentą iškeltos bylos šiuo metu Komisija neketina siūlyti nutraukti. Komisija ketina siūlyti nutraukti bylą tik po to, kai atsakingos ES ir Čilės valdžios institucijos oficialiai sudarys Susitarimą, ir tik jei nuostatos, kuriomis reglamentuojamas Ramiojo vandenyno pietrytinės dalies tarptautiniuose vandenyse durklažuves žvejojančių ES laivų įplaukimas į Čilės uostus, bus deramai įgyvendintos per tinkamą laikotarpį.Komisija turėtų paraginti valstybes nares ir Europos Parlamentą pradėti Susitarimo sudarymo procedūrą. Šiuo metu, siekiant užtikrinti, kad durklažuves žvejojantys ES laivai kuo greičiau galėtų įplaukti į paskirtuosius Čilės uostus, Supratimo susitarimą, dėl kurio tuo pačiu metu pateiktas atskiras Tarybos sprendimas, reikia taikyti laikinai.2010/0084 (NLE)PasiūlymasTARYBOS SPRENDIMAS[data]dėl Europos Sąjungos ir Čilės Respublikos susitarimo pasikeičiant laiškais sudaryti Supratimo susitarimą dėl durklažuvių išteklių išsaugojimo Ramiojo vandenyno pietrytinėje dalyje sudarymoEUROPOS SĄJUNGOS TARYBA,atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies a punktu,atsižvelgdama į Europos Komisijos pasiūlymą,atsižvelgdama į Europos Parlamento pritarimą[1],kadangi:1.  Europos Sąjunga siekia sudaryti bendruosius žuvininkystės srities bendradarbiavimo susitarimus su trečiosiomis šalimis, kad užtikrintų bendros svarbos rūšių žuvų išteklių išsaugojimą bei tvarų valdymą ir galimybę ES laivams trečiųjų šalių uostuose atlikti žuvų perkrovimo ir iškrovimo operacijas ir vykdyti logistinę veiklą.2.  2008 m. balandžio 4 d. Taryba įgaliojo Komisiją pradėti derybas su Čilės Respublika dėl durklažuvių išteklių išsaugojimo Ramiojo vandenyno pietrytinėje dalyje. Po sėkmingai baigtų derybų buvo parafuotas Supratimo susitarimas dėl durklažuvių išteklių Ramiojo vandenyno pietrytinėje dalyje išsaugojimo ir valdymo, taip pat jo išsamus I priedas.3.  Remiantis [data] Tarybos sprendimu 2010/XXX[2], Europos Sąjungos ir Čilės Respublikos supratimo susitarimas dėl durklažuvių išteklių išsaugojimo Ramiojo vandenyno pietrytinėje dalyje po apsikeitimo laiškais su Čile procedūros buvo pradėtas taikyti laikinai, kol Supratimo susitarimas bus sudarytas.4.  Dabar Europos Sąjungai svarbu, kad susitarimas pasikeičiant laiškais su Čile būtų sudarytas,PRIĖMĖ ŠĮ SPRENDIMĄ:1 straipsnisEuropos Sąjungos vardu patvirtinamas Europos Sąjungos ir Čilės Respublikos susitarimas pasikeičiant laiškais sudaryti Supratimo susitarimą dėl durklažuvių išteklių išsaugojimo Ramiojo vandenyno pietrytinėje dalyje.Šio Europos Sąjungos ir Čilės susitarimo pasikeičiant laiškais tekstas pridedamas prie šio sprendimo.2 straipsnisEuropos Komisija įgaliojama Europos Sąjungos vardu pasirašyti 1 straipsnyje nurodytą Europos Sąjungos laišką ir paskirti pasirašyti įgaliotus asmenis.3 straipsnisŠis sprendimas įsigalioja jo priėmimo dieną.4 straipsnisŠis sprendimas skelbiamas Europos Sąjungos oficialiajame leidinyje .Šis sprendimas skirtas valstybėms narėms.Priimta BriuselyjeTarybos varduPirmininkasPRIEDASEuropos Sąjungos ir Čilės RespublikosSUSITARIMAS PASIKEIČIANT LAIŠKAIS sudaryti Supratimo susitarimą dėl durklažuvių išteklių išsaugojimo Ramiojo vandenyno pietrytinėje dalyjeA. Europos Sąjungos laiškasGerb. pone (-ia),Turiu garbės prisiminti Europos Sąjungos ir Čilės Respublikos derybas, kurios vyko 2008 m. 15–16 d. Briuselyje ir kuriose buvo pasiektas Supratimo susitarimas dėl durklažuvių išteklių išsaugojimo Ramiojo vandenyno pietrytinėje dalyje (toliau – Supratimo susitarimas), taip pat dvišales technines diskusijas, kurios vyko 2009 m. spalio 5–6 d. Niujorke.Europos Sąjunga ir Čilė pasiekė tokį Susitarimą:i) abi šalys patvirtina minėtą Supratimo susitarimą, dėl kurio sutarta 2008 m. spalio 15–16 d., įskaitant išsamų I priedą, dėl kurio sutarta 2009 m. spalio 5–6 d. Niujorke;ii) toliau nurodyti dokumentai ir informacija yra neatsiejama šio Susitarimo pasikeičiant laiškais dalis:a) 2008 m. spalio 15–16 d. Briuselyje pasiektas Supratimo susitarimas su pakeitimais, padarytais:b) Supratimo susitarimo išsamiu I priedu, dėl kurio sutarta dvišaliame techniniame posėdyje, vykusiame 2009 m. spalio 5–6 d. Niujorke;c) 2009 m. lapkričio 23 d. Čilės verbaline nota, kuria Ramiojo vandenyno pietrytinės dalies tarptautiniuose vandenyse durklažuves žvejojantiems ES laivams leidžiama įplaukti į Čilės Arikos, Antofagastos ir Punta Arenaso uostus, atsižvelgiant į ankstesniame b punkte minėto priedo xi punktą.Būčiau dėkingas, jeigu praneštumėte, kad gavote šį laišką, ir patvirtintumėte, kad šis laiškas ir Jūsų atsakymas sudaro Čilės ir Europos Sąjungos susitarimą sudaryti Supratimo susitarimą.Šis Susitarimas būtų pradėtas taikyti kitą dieną po Jūsų atsakymo dienos.Reiškiu Jums savo didžią pagarbą.Europos Sąjungos varduB. Čilės Respublikos laiškasGerb. pone (-ia),Turiu garbės pranešti, kad gavau Jūsų šios dienos laišką, kuriame rašoma:„Turiu garbės prisiminti Europos Sąjungos ir Čilės Respublikos derybas, kurios vyko 2008 m. 15–16 d. Briuselyje ir kuriose buvo pasiektas Supratimo susitarimas dėl durklažuvių išteklių išsaugojimo Ramiojo vandenyno pietrytinėje dalyje (toliau – Supratimo susitarimas), taip pat dvišales technines diskusijas, kurios vyko 2009 m. spalio 5–6 d. Niujorke.Europos Sąjunga ir Čilė pasiekė tokį Susitarimą:i) abi šalys patvirtina minėtą Supratimo susitarimą, dėl kurio sutarta 2008 m. spalio 15–16 d., įskaitant išsamų I priedą, dėl kurio sutarta 2009 m. spalio 5–6 d. Niujorke;ii) toliau nurodyti dokumentai ir informacija yra neatsiejama šio Susitarimo pasikeičiant laiškais dalis:a) 2008 m. spalio 15–16 d. Briuselyje pasiekto Supratimo susitarimo tekstas su pakeitimais, padarytais:b) Supratimo susitarimo išsamiu I priedu, dėl kurio sutarta dvišaliame techniniame posėdyje, vykusiame 2009 m. spalio 5–6 d. Niujorke;c) 2009 m. lapkričio 23 d. Čilės verbaline nota, kuria Ramiojo vandenyno pietrytinės dalies tarptautiniuose vandenyse durklažuves žvejojantiems ES laivams leidžiama įplaukti į Čilės Arikos, Antofagastos ir Punta Arenaso uostus, atsižvelgiant į ankstesniame b punkte minėto priedo xi punktą.Būčiau dėkingas, jeigu praneštumėte, kad gavote šį laišką, ir patvirtintumėte, kad šis laiškas ir Jūsų atsakymas sudaro Čilės ir Europos Sąjungos susitarimą sudaryti Supratimo susitarimą.Šis Susitarimas būtų pradėtas taikyti kitą dieną po Jūsų atsakymo dienos.“Turiu garbės patvirtinti, kad Jūsų laiškas ir šis atsakymas sudaro Čilės ir Europos Sąjungos susitarimą.Reiškiu Jums savo didžią pagarbą.Čilės Respublikos vardu[1] OL C ..., ..., p. …[2] OL L ..., ..., p. …


Svarbus teisinis pranešimas

|

52006PC0288

Pasiūlymas Tarybos sprendimas kuriuo valstybės narės įgaliojamos Bendrijos interesų labui ratifikuoti 2006 m. Tarptautinės darbo organizacijos Konsoliduotąją darbo jūroje konvenciją  /* KOM/2006/0288 galutinis - CNS 2006/0103 */

	[pic] | EUROPOS BENDRIJŲ KOMISIJA |Briuselis, 15.6.2006KOM(2006) 288 galutinis2006/0103 (CNS)PasiūlymasTARYBOS SPRENDIMASkuriuo valstybės narės įgaliojamos Bendrijos interesų labui ratifikuoti 2006 m. Tarptautinės darbo organizacijos Konsoliduotąją darbo jūroje konvenciją(pateikta Komisijos)AIŠKINAMASIS MEMORANDUMASPASIūLYMO APLINKYBėS |110 | Pasiūlymo pagrindas ir tikslai Tarptautinės darbo organizacijos (toliau TDO) konsoliduotoji darbo jūroje konvencija 2006 m. vasario 23 d. buvo priimta TDO Tarptautinės darbo konferencijos sesijoje jūrų klausimais, kuri buvo sušaukta Ženevoje Tarptautinio darbo biuro valdymo organo iniciatyva,94-osios sesijos metu (toliau 2006 m. konvencija). 2001 m. sausio mėn. TDO, siekdama sukurti vienintelį teisinį instrumentą, Konsoliduotąją darbo jūroje konvenciją, kuri būtų priimta organizacijos konferencijos metu, pradėjo dabartinėse konvencijose ir rekomendacijose nustatytų jūrų standartų konsolidavimą ir atnaujinimą. Šios konvencijos tikslas yra nustatyti būtiniausius, paprastus, nuoseklius, priimtinus ir pritaikomus tarptautinius standartus visame sektoriuje, siekiant sudaryti darbo jūroje kodekso planą. Dėl jūrininkų nepasitenkinimo darbu ir žmogiškojo veiksnio avarijų jūrose atvejų, reikėjo iš naujo apibrėžti taikomus socialinius standartus. Jūrų pramonės srityje pasaulyje dirba daugiau kaip 1,2 mln. jūrininkų. Ši veikla vaidina lemiamą vaidmenį pasaulio ekonomikai ir sudaro 90 % visos prekybos. Pagrindinis 2006 m. konvencijos tikslas yra, skatinant geras jūrininkų gyvenimo ir darbo sąlygas bei teisingesnę konkurenciją pasaulyje, sukurti ir išlaikyti vienodas sąlygas laivybos pramonėje ir tokiu būdu pasiekti, kad darbo jūroje srityje būtų ratifikuojama daugiau konvencijų. TDO nuostatų nuoseklumą ir suderinamumą su Bendrijos aquis tyrė ir koordinavo ES. Tai buvo ypač svarbu tam tikroms konvencijos sritims, kurios sudaro išimtinę Bendrijos kompetencijos dalį, t.y. socialinės apsaugos sistemų koordinavimui, kuris nustatomas pagal 1971 m. liepos 14 d. Reglamentą Nr. 1408/71/EEB dėl socialinės apsaugos sistemų taikymo pagal darbo sutartį dirbantiems asmenims ir jų šeimos nariams, judantiems Bendrijoje, priimtą remiantis EB sutarties 42 straipsniu. 1971 m. liepos 14 d. Reglamentas Nr. 1408/71 buvo pakeistas Reglamentu Nr. 883/2004/EB, o pagal Reglamentą Nr. 859/2003 į jo taikymo sritį buvo įtraukti trečiųjų šalių piliečiai. Reglamento Nr. 1408/71 13 straipsnio 2 pastraipos c punkte ir 14 straipsnio b punkte nustatomos specialiosios nuostatos jūrininkams. 2003 m. liepos 1 d. Reglamente Nr. 859/2003 yra numatytos trečiųjų šalių piliečiams taikytinos taisyklės ir suteikiamos tokios pat teises į socialinę apsaugą, kokias turi Sąjungos piliečiai, judantys ES. TDO tekste vėliavos ir gyvenamosios vietos valstybės atsakomybė apima skirtingas socialinės apsaugos sritis. Pagal ES teisę vėliavos valstybė paprastai yra apibrėžiama kaip valstybė, kurios socialinės apsaugos sistema turi būti taikoma pagal Reglamentą Nr. 1408/71 ir Reglamentą Nr. 883/2004. Galimų teisinių konfliktų tarp 2006 m. konvencijos ir ES teisės aquis dėl socialinės apsaugos sistemų koordinavimo reguliavimui paruošiamosios techninės jūrų konferencijos Ženevoje metu (2004 m. rugsėjo 13 – 24 d.) į tekstą buvo įtraukta galiojimo išlyga. Pagal šią išlygą turi būti apsaugoma ir užtikrinama EB teisės viršenybė socialinės apsaugos sistemų koordinavimo srityje tais atvejais, kai konvencijos nuostatos lemia kitus rezultatus, negu tie, kuriuos tuo atveju lemia EB taisyklės. Pagal Teisingumo teismo nagrinėtą AETR precedentą dėl išorės kompetencijos valstybės narės nebegali savo iniciatyva ratifikuoti 2006 m. konvencijos, kadangi joje esančios nuostatos dėl socialinės apsaugos koordinavimo turi įtakos Bendrijos kompetencijai šioje srityje. Kad šiuo atveju būtų užtikrintas kompetencijų pasidalijimo tarp Bendrijos ir valstybių narių principas, pagal Sutarties nuostatas, Komisija siūlo, kad Taryba įgaliotų valstybes nares ratifikuoti 2006 m. konvenciją Bendrijos interesų labui. |120 | Bendrosios aplinkybės 2006 m. konvencija atitinka TDO pagrindinį mandatą, kuriame nustatomi tarptautiniai darbo standartai jūrų transporto srityje, siekiant skatinti gerų jūrininkų darbo sąlygų kūrimą. 2006 m. konvencijoje atsižvelgiama į tai, kad laivybos pramonė yra pasaulinio masto pramonė, todėl jūrininkams reikia užtikrinti ypatingą apsaugą. 2006 m. konvencijoje nustatyti darbo jūroje standartai suskirstyti į 5 kategorijas: minimalūs jūrininkų darbo laivuose sąlygų reikalavimai, įdarbinimo sąlygos, apgyvendinimas ir maitinimas, socialinė apsauga ir gerovė bei Konvencijos nuostatų taikymas ir jų laikymasis. Tekste aiškiai išdėstyta, kokios yra jūrininkų teisės, nepriklausomai nuo to, kokia yra laivo, kuriame jie tarnauja, vėliava ir nustatoma, kokie yra laivo savininko, vėliavos valstybės, uosto valstybės ir darbą teikiančios valstybės įsipareigojimai. Kad 2006 m. konvencija būtų įgyvendinta iš vėliavų valstybių reikalaujama sukurti stabilią įgyvendinimo sistemą, pagrįstą sertifikavimo schema ir reguliaria kontrole. Valstybės išduos sertifikatą su savo vėliava plaukiojantiems laivams po to, kai kompetentingos institucijos patikrins, ar darbo sąlygos laive atitinka nacionalinę teisę ir priimtus reglamentus, reikalingus 2006 m. konvencijai įgyvendinti. 2006 m. konvencijoje numatytas išlygos mechanizmas dėl „palankesnių sąlygų netaikymo“, kuriuo užtikrinama, jog konvencijos neratifikavusių šalių laivams nebūtų taikomos palankesnės sąlygos, negu Konvenciją ratifikavusių šalių laivams. Egzistuoja didžiulis Bendrijos aquis, pagrįstas 42, 71, 137, 138 Sutarties straipsniais dėl daugelio sričių, kurias apima 2006 m. konvencija. Bendrų kompetencijų reikalai, kuriems įtaką daro 2006 m. konvencija, yra pagrindinė teksto nuostatų dalis. Bendrijos kompetencija buvo taikoma, inter alia, tokiose srityse kaip darbo sąlygos, lygybė ir nediskriminavimas, sveikatos apsauga, medicininė priežiūra, nelaimingų atsitikimų prevencija, gerovė, uosto valstybės kontrolės ir su jūrininkų darbo valandomis laivuose susijusių nuostatų įgyvendinimas Bendrijos uostuose. Pažymėtina, kad tam tikroms sritims, kurias apima Konvencija, t.y. apgyvendinimo reikalavimus, įdarbinimui ir įdarbinimo agentūroms, nėra taikoma Bendrijos teisė. Uosto valstybės kontrolės klausimu, Direktyvoje 1995/21/EB dėl uosto valstybės atliekamos laivybos kontrolės, kurios 2 priede daroma nuoroda į TDO konvencija Nr.73 pateikiamas pažymų ir dokumentų sąrašas, dėl jūrininkų medicininės apžiūros bei į TDO konvencijas dėl maisto, geriamojo vandens, higienos sąlygų laivuose ir šildymo, kurių 6 priede nustatomi laivo sulaikymo kriterijai. TDO konvencija Nr. 147 dėl prekybinės laivybos taip pat nurodoma Direktyvoje 1995/21 nustatytose apibrėžtyse. TDO egzistuojančių konvencijų pakeitimas į 2006 m. konvenciją daro tiesioginę įtaką Direktyvai 1995/21. |139 | Pasiūlymo srityje taikomos nuostatos Pasiūlymo srityje nėra jokių galiojančių nuostatų. |141 | Derėjimas su kitomis Sąjungos politikos sritimis ir tikslais Netaikoma. |KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS |Konsultacijos su suinteresuotosiomis šalimis |219 | Netaikoma |Ekspertų žinių kaupimas ir naudojimas |229 | Nepriklausomo tyrimo neprireikė. |230 | Poveikio vertinimas Netaikoma Nereikia svarstyti kelių galimybių |TEISINIAI PASIūLYMO ASPEKTAI |305 | Siūlomų veiksmų santrauka Bendrijos taisyklių taikymas srityse, kurias apima 2006 m. konvencija, turi būti išlaikytas ir visam pasauliui turi būti suteikta aiški informacija apie svarbų Bendrijos vaidmenį 2006 m. konvencijoje ir jūrininkų darbo ir gyvenimo sąlygų srityse. Pagal TDO veiklos taisykles, pasirašymo prieš ratifikavimą procedūra, taikoma kituose forumuose, šiuo atveju pakeičiama balsavimu (kuris įvyko 2006 m. vasario 23 d. Tarptautinės darbo konferencijos metu), kuris yra lygiavertis parašui, bet 2006 m. konvencija dar neįsigaliojo. Tik valstybės gali prisijungti prie 2006 m. konvencijos. Europos Komisija, per Europos Sąjungos koordinavimą TDO, aktyviai dalyvavo paruošime ir derybose. Kadangi TDO turi trišalę struktūrą, derybose ir balsavime dėl 2006 m. konvencijos priėmimo dalyvavo valstybių, darbdavių ir darbuotojų atstovai. Europos Komisija nedalyvavo derybose, bet dalyvavo kaip stebėtoja ir pažymėjo, kad dėl 2006 m. konvencijos derybas vedusios valstybės narės balsavo teigiamai, taip pat pastebėjo būtinybę, kad konvencija įsigaliotų kaip galima greičiau. Atsižvelgdama į tai, kad socialinio saugumo sistemų koordinavimo kompetencija priklauso Bendrijai, Komisija siūlo, kad Taryba įgaliotų tas valstybes nares, kurioms galioja Bendrijos taisyklės šioje srityje, ratifikuoti 2006 m. konvenciją Bendrijos interesų labui. Siūlomas sprendimas suteiks valstybėms narėms galimybę nedelsiant imtis tolesnių, ratifikavimui reikalingų veiksmų. |310 | Teisinis pagrindas EB sutarties 42 straipsnis: |329 | Subsidiarumo principas Pasiūlymas priklauso išimtinei Bendrijos kompetencijai. Todėl subsidiarumo principas netaikomas. |Proporcingumo principas Pasiūlymas atitinka proporcingumo principą dėl toliau išvardytų priežasčių. |331 | Netaikoma |332 | Netaikoma |Priemonių pasirinkimas |341 | Siūlomos priemonės: kita |342 | Kitos priemonės nebūtų tinkamos dėl toliau nurodytos (-ų) priežasties (-čių). Netaikoma |POVEIKIS BIUDžETUI |409 | Pasiūlymas neturi jokio poveikio Bendrijos biudžetui. |PAPILDOMA INFORMACIJA |570 | Išsamus pasiūlymo paaiškinimas Netaikoma |1.  2006/0103 (CNS)PasiūlymasTARYBOS SPRENDIMASkuriuo valstybės narės įgaliojamos Bendrijos interesų labui ratifikuoti 2006 m. Tarptautinės darbo organizacijos Konsoliduotąją darbo jūroje konvencijąEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 42 straipsnį, kartu su 300 straipsnio 2 dalies pirmojo papunkčio pirmuoju sakiniu ir 300 straipsnio 3 dalies pirmuoju papunkčiu,atsižvelgdama į Komisijos pasiūlymą[1],atsižvelgdama į Europos Parlamento nuomonę[2],kadangi:(1) Tarptautinės darbo organizacijos (toliau TDO) konsoliduotoji darbo jūroje konvencija buvo priimta 2006 m. vasario 23 d. TDO Tarptautinės darbo konferencijos jūrų sesijoje jūrų klausimais metu Ženevoje.(2) Ši Konvencija tyra didelis įnašas tarptautiniu lygmeniu į laivybos sektorių, nes skatina geras jūrininkų gyvenimo ir darbo sąlygas ir teisingesnes konkurencingumo sąlygas dirbantiems laivuose ir laivų savininkams. Todėl reikėtų kuo greičiau pradėti taikyti jos nuostatas.(3) Šiuo nauju teisiniu dokumentu nustatomi pagrindiniai darbo standartai ir yra kuriamas jūrų darbo kodekso pagrindas.(4) Europos Bendrija siekia suvienodinti sąlygas jūrų pramonėje.(5) TDO konstitucijos 19 straipsnio 8 pastraipoje nustatoma, kad „konvencija arba rekomendacija, priimta konferencijos, ir konvencija, kurią ratifikavo narys, neturi poveikio įstatymams, sprendimams, klientams ar susitarimams, kurie leistų taikyti palankesnes sąlygas atitinkamiems darbuotojams, negu tos sąlygos, kurios yra numatytos konvencijoje arba rekomendacijoje.“(6) Tam tikri Konvencijos straipsniai yra išimtinė Bendrijos kompetencija socialinio saugumo schemų koordinavimo srityje.(7) Bendrija negali ratifikuoti Konvencijos, nes tik valstybės narės gali būti jos narėmis.(8) Todėl Taryba turėtų įgalioti valstybes nares, kurioms yra taikomos Bendrijos socialinės apsaugos sistemų koordinavimo taisyklės, grindžiamos Sutarties 42 straipsnių, ratifikuoti Konvenciją Bendrijos interesų labui pagal šiame sprendime nustatytas sąlygas.PRIĖMĖ ŠĮ SPRENDIMĄ:1 straipsnisValstybės narės yra įgaliotos ratifikuoti 2006 m. TDO konsoliduotąją darbo jūroje konvenciją, priimtą 2006 m. vasario 23 d.2 straipsnisValstybės narės imsis reikalingų veiksmų, kad galėtų Konvencijos ratifikavimo dokumentus perduoti saugoti Tarptautinio darbo biuro generaliniam direktoriui iki 2008 m. gruodžio 31 d. Taryba peržiūrės ratifikavimo eigą iki 2008 m. birželio mėn.3 straipsnisŠis sprendimas skirtas valstybėms narėms Europos Bendrijos steigimo sutarties nustatyta tvarka.Priimta Briuselyje,Tarybos varduPirmininkas [1] OL C […], […], p. […].[2] OL C […], […], p. […].


title: Pasiūlymas Tarybos sprendimo dėl 2003 m. birzelio 3 d. Tarybos direktyvos 2003/48/EB dėl palūkanų, gautų is taupymo pajamų, apmokestinimo taikymo datos

text:
                      EUROPOS BENDRIJŲ KOMISIJA

                                                       Briuselis, 25.06.2004
                                                       KOM(2004) 455 galutinis

                                          Pasiūlymas

                                   TARYBOS SPRENDIMO

     dėl 2003 m. birželio 3 d. Tarybos direktyvos 2003/48/EB dėl palūkanų, gautų iš taupymo
                               pajamų, apmokestinimo taikymo datos

                                      (pateikta Komisijos)

LT                                                                                LT
 ---pagebreak---                                AIŠKINAMASIS MEMORANDUMAS

     1.    Pagal Direktyvos 2003/48/EB1 17 straipsnio 2 dalį valstybės narės turėjo šios
           direktyvos nuostatas taikyti nuo 2005 m. sausio 1 d. su sąlyga, kad toje dalyje
           išdėstytos sąlygos yra įvykdytos. Pagal 17 straipsnio 3 dalį Taryba likus mažiausiai
           šešiems mėnesiams iki 2005 m. sausio 1 d. turėjo vieningai nuspręsti, ar 2 dalyje
           išdėstytos sąlygos buvo tenkinamos, atsižvelgdama į atitinkamų priemonių
           įsigaliojimo datas trečiosiose šalyse ir priklausomose ar asocijuotose teritorijose.

     2.    2004 m. birželio mėn. Taryba nusprendė, kad sąlyga dėl direktyvos nuostatų taikymo
           nuo 2005 m. sausio 1 d., kaip numatyta 17 straipsnio 2 dalyje, nebus tenkinama. 17
           straipsnio 3 dalyje numatyta, kad jeigu Taryba nenusprendžia, kad sąlygos bus
           tenkinamos, ji, remdamasi Komisijos pasiūlymu, vieningai patvirtina naują datą dėl 2
           dalies taikymo.

     3.    Remiantis derybų su trečiosiomis šalimis rezultatais, kaip numatyta 17 straipsnio 2
           dalyje, ir garantijomis, suteiktomis visų susijusių priklausomų ar asocijuotų teritorijų,
           Komisija yra tos nuomonės, kad visos šios šalys ir teritorijos galės priemones,
           lygiavertes arba tokias pat, kaip direktyvoje numatytosios, taikyti nuo 2005 m. liepos
           1 d. Todėl siūloma šią datą patvirtinti kaip naują 17 straipsnio 2 dalyje nustatytą datą.
           Šiai naujai taikymo datai taip pat taikomos sąlygos, numatytos 17 straipsnio 2 dalies
           i ir ii punktuose.

     1
          OL L 157, 2003 6 26, p. 38

LT                                                2                                                    LT
 ---pagebreak---                                               Pasiūlymas

                                         TARYBOS SPRENDIMO

     dėl 2003 m. birželio 3 d. Tarybos direktyvos 2003/48/EB dėl palūkanų, gautų iš taupymo
                               pajamų, apmokestinimo taikymo datos

     EUROPOS SĄJUNGOS TARYBA,

     atsižvelgdama į Direktyvą 2003/48/EB2, ypač į jos 17 straipsnio 3 dalį,

     atsižvelgdama į Komisijos pasiūlymą3,

     kadangi:

     (1)    Direktyvos 2003/48/EB 17 straipsnio 2 dalis nustato direktyvos nuostatų taikymo nuo
            2005 m. sausio 1 d. sąlygas.

     (2)    Iki 2004 m. sausio 1 d. Taryba, atsižvelgdama į atitinkamų priemonių įsigaliojimo
            trečiosiose šalyse ir priklausomose ar asocijuotose teritorijose datas, nenusprendė, kad
            Direktyvos 2003/48/EB 17 straipsnio 2 dalyje numatytos sąlygos bus tenkinamos.

     (3)    Direktyvos 2003/48/EB 17 straipsnio 3 dalyje numatyta, kad jeigu Taryba vieningai
            nenusprendžia, kad 2 dalyje išdėstytos sąlygos bus tenkinamos, ji, remdamasi
            Komisijos pasiūlymu, vieningai patvirtina naują datą dėl 2 dalies taikymo.

     (4)    Kaip matyti, kiekviena iš trečiųjų šalių ir priklausomų ar asocijuotų teritorijų, minimų
            Direktyvos 2003/48/EB 17 straipsnio 2 dalyje, bus pajėgi iki 2005 m. liepos 1 d.
            tenkinti 2 dalyje nustatytas sąlygas.

     (5)    Todėl 2005 m. liepos 1 d. data turi būti patvirtinta kaip nauja Direktyvos 2003/48/EB
            17 straipsnio 2 dalyje nustatyta data ir šiai datai taip pat taikomos 2 dalyje nustatytos
            sąlygos.

     PRIĖMĖ ŠĮ SPRENDIMĄ:

                                              1 straipsnis

     Direktyvos 2003/48/EB 17 straipsnio 2 dalyje nurodyta data keičiama 2005 m. liepos 1 d.
     data.

     2
            OL L 157, 2003 6 26, p. 38
     3
            OL C […] […], p. […]

LT                                                  3                                                   LT
 ---pagebreak---                                           2 straipsnis

     Šis sprendimas skirtas valstybėms narėms ir skelbiamas Europos Sąjungos oficialiajame
     leidinyje.

     Priimta Briuselyje,

                                                                            Tarybos vardu
                                                                              Pirmininkas

LT                                             4                                             LT